《送岳季方还京》
明代·郭登

登高楼，望明月，明月秋来几圆缺？多情只照绮罗筵，莫
照天涯远行客。
天涯行客离家久，见月思乡搔白首。
年年尝是送行人，折尽边城路傍柳。
东望秦川一雁飞，可怜同住不同归。
身留塞北空弹铗，梦绕江南未拂衣。
君归复喜登台阁，风裁棱棱尚如昨。
但令四海歌升平，我在甘州贫亦乐。
甘州城西黑水流，甘州城北胡云愁。
玉关人老貂裘敝，苦忆平生马少游。

作者简介：（?—1472）明凤阳府人，字元登。郭英孙。幼英敏，及长博闻强记，好谈兵。景泰初以都督佥事守大同。自土木堡兵败后，边将畏缩，不敢接敌。登侦知敌踪后，以少胜多，军气为之一振。捷闻，封定襄伯。登治军纪律严明，料敌制胜，动合机宜，一时称善。谥忠武。